Rio Haryanto

Rio Haryanto () nyaéta saurang pambalap gokart asal Indonésia.  Rio anak ti pasangan Indah Pennywati jeung Sinyo Haryanto. Rio téh anak bungsu ti 4 sadulur. Rio mimiti mawa gokart ti keur umur 6 taun. Rio nuturkeun lalampahan lanceuk-lanceukna kana aréna balap, nyaéta Roy Haryanto jeung Ryan Haryanto. Taun 1999 Roy ngamimitian turun kana aréna balap nalika umurna kara 6 taun anu satuluyna jadi juara nasional gokart kelas kadét dina taun 1999. Ikatan Motor Indonésia tuluy maparinkeun pangajén minangka Atlit Gokart Pangpunjulna Junior dina taun 2005 jeung 2006. Rio kuliah di FTMS Global Singapore anu ruket jeung Anglia Ruskin University Britania Raya, jurusan Bisnis Manajemen.

Karir
Dina bulan Juni 2008 Rio jadi juara kahiji dina ajang Asian Karting Open Championship seri 1 di sirkuit Guia, Makau, RRT. Sanggeus 7 taun leuwih icikibung di aréna balap gokart, mimiti ditaratasanna mah nalika ilubiung dina ajang balap Asian Formula Renault jeung Formula Asia 2.0. Parobahan jenis kandaraan anu dibawana teu matak jadi hahambat préstasina, di taun satuluyna antukna jadi juara umum ajang Formula BMW ku total 6 seri, 15 round, Rio meunangkeun 14 podium dina taun 2009 éta.

Dina raraga ngalaga di aréna F1, sarta ku pangrojong ti sawatara sponsor tuluy ilubiung dina ajang GP3 Europe Series 2010. Rio meunangkeun podium kahiji di Turki, 1st Runner Up di Silverstone, 2nd Runner Up di Monza, Italia sarta meunang préstasi minangka The Best Driver Manor Racing.

Dina bulan Juli 2011 Rio nyatetkeun deui préstasi ku tutuluyan jadi juara ajang GP3 Europe Series, nyaéta seri 5 jeung seri 6, masing-masing di sirkuit Nürburgring Jérman, Hungaroring di Budapest, jeung 1st jeung 2nd Runner Up di Monza Italia, sarta meunang pangajén minangka The Best Win of Season GP3 series 2011. Bulan Juni 2013 Rio naék podium sarta meunangkeun juara kadua di sprint race seri 5 GP2 di sirkuit Silverstone, Britania Raya. GP2 Series mangrupa ajang balap mobil anu diperhitungkeun ku para pambalap minangka léngkah munggaran supaya asup ka ajang balap mobil F1.

Rujukan

Kategori:Atlét balap
Kategori:Pambalap gokart